LV Eiropas Savienības Oficiālais Vēstnesis L 133/42

KOMISIJAS LĒMUMS

(2007. gada 21. maijs)

par trihlorfona neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela

(izziņots ar dokumenta numuru K(2007) 2096)

(Dokuments attiecas uz EEZ)

(2007/356/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuru sastāvā ir šīs direktīvas I pielikuma sarakstā neiekļautas darbīgās vielas, kas jau ir pieejamas tirgū divus gadus pēc izziņošanas dienas, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un Komisijas Regulā (EK) Nr. 703/2001 (3) paredzēti sīki izstrādāti noteikumi par to, kā īstenot Direktīvas 91/414/EEK 8. panta 2. punktā minētās darba programmas otro posmu, un izveidots to darbīgo vielu saraksts, kuras jāizvērtē sakarā ar iespējamību tās iekļaut Direktīvas 91/414/EEK I pielikumā. Trihlorfons ir minētajā sarakstā.

(3) Trihlorfona iedarbība uz cilvēku veselību un vidi saistībā ar vairākiem pieteikuma iesniedzēju ierosinātajiem lietošanas veidiem ir novērtēta saskaņā ar Regulas (EK) Nr. 451/2000 un Regulas (EK) Nr. 703/2001 noteikumiem. Turklāt ar minētajām regulām ieceltas ziņotājas dalībvalstis, kuru pienākums ir iesniegt attiecīgos novērtējuma ziņojumus un ieteikumus Eiropas Pārtikas nekaitīguma iestādei (EPNI) saskaņā ar Regulas (EK) Nr. 451/2000 8. panta 1. punktu. Attiecībā uz trihlorfonu ziņotāja dalībvalsts bija Spānija, un visa vajadzīgā informācija tika iesniegta 2004. gada 23. augustā.

(4) Dalībvalstu un EPNI speciālisti darba grupas novērtējumā pārskatīja novērtējuma ziņojumu un 2006. gada 12. maijā to iesniedza Komisijai kā EPNI atzinumu par speciālistu veikto darbīgās vielas trihlorfona pesticīdu riska novērtējuma pārskatīšanu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2006. gada 29. septembrī kā Komisijas pārskata ziņojums par trihlorfonu.

(5) Nevarēja pierādīt, ka vielu izmantot ir droši, jo ievērojami trūkst apstiprinošu pētījumu. Nebija iespējams veikt riska analīzi par iedarbību uz patērētājiem, lietotājiem, darbiniekiem un apkārtējiem cilvēkiem, pamatojoties uz pieejamo informāciju. Turklāt novērtējums par vielas izturēšanos vidē bija ierobežots, un tās ekoloģiski toksiskās īpašības nebija novērtētas pilnībā.

(6) Komisija aicināja pieteikuma iesniedzēju četru nedēļu laikā sagatavot komentārus par speciālistu veikto novērtējuma ziņojumu un par to, vai vielu turpmāk atļaut vai neatļaut. Ziņotāja dalībvalsts iesniedza komentārus, kas tika rūpīgi pārbaudīti. Tomēr šie jautājumi joprojām nav atrisināti, lai gan ir minēti argumenti, un EPNI speciālistu sanāksmēs, pamatojoties uz iesniegto un izvērtēto informāciju, veiktie novērtējumi neliecina, ka, ievērojot paredzētos lietošanas nosacījumus, trihlorfonu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tādēļ trihlorfons nav jāiekļauj Direktīvas 91/414/EEK I pielikumā.

(8) Jāveic pasākumi, lai nodrošinātu, ka pašreizējās atļaujas augu aizsardzības līdzekļiem, kas satur trihlorfonu, noteiktā periodā atsauc un neatjauno, un šiem līdzekļiem neizsniedz arī jaunas atļaujas.

(9) Jebkurš dalībvalstu piešķirtais papildperiods pašreizējo, trihlorfonu saturošo augu aizsardzības līdzekļu likvidācijai, glabāšanai, laišanai tirgū un pašreizējo krājumu izmantošanai ir jānosaka ne ilgāks par 12 mēnešiem, lai ļautu izmantot pašreizējos krājumus ne ilgāk kā vienu veģetācijas periodu.

(10) Šis lēmums neierobežo iespēju iesniegt pieteikumu attiecībā uz trihlorfonu saskaņā ar Direktīvas 91/414/EEK 6. panta 2. punkta noteikumiem nolūkā iekļaut to minētās direktīvas I pielikumā.

(11) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Trihlorfonu kā darbīgo vielu neiekļauj Direktīvas 91/414/EEK I pielikumā.

2. pants

Dalībvalstis nodrošina, ka:

a) atļaujas trihlorfonu saturošiem augu aizsardzības līdzekļiem atsauc ne vēlāk kā 2007. gada 21. novembrī;

b) no 2007. gada 25. maija atļaujas trihlorfonu saturošo augu aizsardzības līdzekļiem nepiešķir un neatjauno saskaņā ar atkāpi, kas paredzēta Direktīvas 91/414/EEK 8. panta 2. punktā.

3. pants

Papildperiods, ko dalībvalstis piešķir saskaņā ar Direktīvas 91/414/EEK 4. panta 6. punktu, ir cik vien iespējams īss un beidzas ne vēlāk kā 2008. gada 21. novembrī.

4. pants

Šis lēmums ir adresēts dalībvalstīm.

Briselē, 2007. gada 21. maijā Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2007/25/EK (OV L 106, 24.4.2007., 34. lpp.).

(2) OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).

(3) OV L 98, 7.4.2001., 6. lpp.

(4) EFSA Scientific Report (2006) 76, 1–62, “Conclusion on the peer review of trichlorfon”.